“চীন আমাদের শত্রু নয়”, দাবি বর্ষীয়ান কংগ্রেস নেতার

ওয়েব ডেস্ক: ভারত-চীন সম্পর্ক (India-China Relation) নিয়ে বিস্ফোরক মন্তব্য কংগ্রেস নেতার (Congress Leader)। চীনকে ভারতের শত্রু মানতে নারাজ কংগ্রেসের বর্ষীয়ান নেতা ও দলের প্রবাসী শাখার প্রধান স্যাম পিত্রোদা (Sam Pitroda)। আর তাঁর এই মন্তব্য সামনে আসতেই দেশজুড়ে নতুন এক বিতর্কের সূত্রপাত ঘটেছে। তাঁর দাবি, চীন থেকে আসা প্রত্যেকটি হুমকিকে অতিরঞ্জিত করে দেখানো হয়। তাই এই কংগ্রেস নেতা মনে করেন, চীনকে শত্রু হিসেবে দেখা বন্ধ করা উচিত।

সম্প্রতি একটি সাক্ষাৎকারে স্যাম পিত্রোদা বলেন, “আমি চীনের হুমকির বিষয়টি বুঝতে পারছি না। আমার মনে হয়, এটি প্রায়ই অতিরঞ্জিত করা হয়। সংঘাত নয়, এখন সব দেশকে সহযোগিতামূলক মনোভাব গ্রহণ করার সময় এসেছে। আমাদের মানসিকতা পরিবর্তন করা দরকার এবং চীনকে শত্রু হিসেবে গণ্য করা উচিত নয়।”

আরও পড়ুন: দিল্লির নবনির্বাচিত বিধায়কদের সভা পিছিয়ে দিল বিজেপি

কংগ্রেস নেতার এই মন্তব্যের সামনে আসার পর থেকেই তাঁকে তুলোধনা করতে শুরু করেছে বিজেপি (BJP)। এই বিষয়ে বিজেপির মুখপাত্র তুহিন সিনহা বলেন, “যারা চিনের কাছে ৪০,০০০ বর্গকিলোমিটার ভূমি সমর্পণ করেছিল, তারা এখনও চীনকে তোষামোদ করছে।” তিনি আরও বলেন, “রাহুল গান্ধী যখন চীনের প্রশংসা করেন এবং ‘বেল্ট অ্যান্ড রোড ইনিসিয়েটিভ’-এর সমর্থনে কথা বলেন, তখনই কংগ্রেসের চীনের প্রতি মোহ স্পষ্ট হয়। এর মূল কারণ ২০০৮ সালে কংগ্রেস ও চীনা কমিউনিস্ট পার্টির মধ্যে স্বাক্ষরিত গোপন সমঝোতা চুক্তি।”

বিজেপির অভিযোগের কেন্দ্রে রয়েছে ২০০৮ সালে কংগ্রেস ও চীনা কমিউনিস্ট পার্টির মধ্যে স্বাক্ষরিত একটি সমঝোতা (MoU)। ২০২০ সালে বিদেশ মন্ত্রকের করা একটি আরটিআই অনুযায়ী, এই চুক্তি উচ্চপর্যায়ের তথ্য আদান-প্রদান ও সহযোগিতার জন্য স্বাক্ষরিত হয়েছিল। বিজেপি দাবি করেছে, এই চুক্তির মাধ্যমেই কংগ্রেস জাতীয় স্বার্থকে উপেক্ষা করে চীনের প্রতি তাদের আনুগত্য প্রমাণ করেছে।